DA Den Europæiske Unions Tidende CE 84/355

(2004/C 84 E/0413)

SKRIFTLIG FORESPØRGSEL P-0293/04

af María Bergaz Conesa (GUE/NGL) til Kommissionen

(2. februar 2004)

Om: Trussel mod Güe-kilden i forbindelse med den projekterede landevejsstrækning AS17 mellem Puente del Arco og El Condado (Asturias — Spanien)

Ved påbegyndelsen af arbejdet på landevejsstrækning AS17 mellem Puente del Arco og El Condado i Asturias (Spanien) har man opdaget, at det projekt, som de ansvarlige myndigheder har valgt, kan påføre Güe-kilden, der forsyner over 11 000 beboere i området med drikkevand, uoprettelig skade.

I Kommissionens svar på forespørgsel P-1825/03 (1) hedder det bl.a.: » … Det ser i alle tilfælde ud til, at projektet er blevet vurderet med hensyn til dets virkninger på miljøet. Jeg vil imidlertid minde om, at der i direktiv 85/337/EØF (2) ikke fastsættes kriterier for udvælgelse af et projekt blandt de alternativer, der er undersøgt, hvis det valgte projekt er vurderet korrekt …«.

mener Kommissionen i lyset af disse nye oplysninger om Güe-kilden, at den linjeføring, som de spanske myndigheder har valgt, er den mest korrekte i miljømæssig henseende?

Mener Kommissionen ikke, at der i betragtning af den eksisterende fællesskabslovgivning om grundvandet bør vælges en anden linjeføring, som ikke er til fare for denne kilde?

Vil Kommissionen rette henvendelse til de ansvarlige myndigheder for at få alle oplysninger om denne sag?

Svar afgivet på Kommissionens vegne af Margot Wallström

(27. februar 2004)

Ifølge de disponible oplysninger vedrører projektet, som det ærede medlem for tredje gang henleder Kommissionens opmærksomhed på, en istandsættelse af tre km af en eksisterende vejstrækning. Det må bemærkes, at et projekt af den type ikke er omfattet af nogen af bilagene i Rådets direktiv 85/337/EØF (3). De spanske myndigheder har ikke desto mindre gennemført en vurdering af dette projekts miljøpåvirkninger. Af »Erklæringen om miljøpåvirkninger« (Declaración de Impacto Ambiental) fremgår det klart, at der ikke kan forventes nogen påvirkning af grundvandet i forbindelse med dette projekt.

I direktiv 85/337/EØF er der desuden ikke fastsat kriterier, som medlemsstaterne skal følge i forbindelse med afgørelsen af, hvilket alternativ der vælges, efter at vurderingen af miljøpåvirkningerne er afsluttet. Af den grund finder Kommissionen ikke anledning til at udtrykke sine synspunkter angående den valgte rutes egnethed ud fra en miljøbetragtning.

Dertil kommer, at den nugældende fællesskabslovgivning om beskyttelse af grundvandsressourcerne ikke indeholder bestemmelser, der kan anvendes i forbindelse med den konkrete sag, idet denne lovgivning kun sigter mod at forebygge og om muligt nedbringe forureningen af grundvandet med stoffer optaget på liste I eller II i bilaget til direktiv 80/68/EØF (4).

Der er derfor intet, som tyder på, at Fællesskabets miljølovgivning er overtrådt i dette tilfælde.

(1) EUT C 33 E af 6.2.2004, s. 174.

(2) EFT L 175 af 5.7.1985, s. 40.

(3) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985 ændret ved Rådets Direktiv 97/11/EF af 3. marts 1997, EFT L 73 af 14.3.1997.

(4) Rådets direktiv 80/68/EØF af 17. december 1979 om beskyttelse af grundvandet mod forurening forårsaget af visse farlige stoffer, EFT L 20 af 26.1.1980.